**Mika-Antti "Mikki" Kauste** (s. 6. helmikuuta 1971 Kouvola) on popyhtye Egotripin laulusolisti, kosketinsoittaja ja alkuperäisjäsen sekä entinen Espoon kaupunginvaltuutettu ja Vihreän liiton kulttuurityöryhmän vetäjä.

Ura
---

Kauste perusti Egotripin vuonna 1993 kitaristien Knipin ja Skelen sekä basisti Aakun ja rumpali Piden kanssa.

Kauste on myös säveltänyt ja sanoittanut useita Egotripin kappaleita vuosien varrella. Ensimmäiset Mikin yksin tekemät, julkaistut kappaleet olivat vuonna 1998 ilmestyneen *Alter Ego* -albumin "Vieterit" ja samaisen levyn "Toinen mies". Sen lisäksi hän on sanoittanut useita Knipin säveltämiä lauluja.

Vuonna 2008 Kauste vieraili *Ipanapa 2* -levyllä, jolla hän esitti oman kappaleen "Tiluliluei". Hän on esittänyt myös a cappella-version Maukka Perusjätkän kappaleesta "Kun sä tuomitset mut", joka löytyy kokoelmalevyltä *Syvissä vesissä*.

Kauste esiintyi keväällä 2009 Nelosen *Kuorosota*-ohjelmassa. Hänen luotsaamansa Espoon-kuoro tuli toiseksi finaalissa.

Vuoden 2011 Syksyn sävel -kilpailussa Mikki Kauste esitti oman kappaleensa nimeltä "Tie". Myöhemmin se julkaistiin singlenä. Kappaleen on säveltänyt ja sanoittanut Mikki itse.

Vuonna 2013 Mikki julkaisi sooloalbumin *Lintumies*, jonka kappaleista suurin osa on Mikin itse tekemiä. Sen sijaan kappaleet "Rospuutto" ja "Rakkauden roinaa" ovat Heimo Hatakan ja Mikki Kausteen yhdessä sanoittamia. "Rakkauden roinaa" -kappaleen on julkaissut aiemmin Anne Mattila. Albumin nimikkokappaleen "Lintumies" Mikki on puolestaan sanoittanut yhdessä Matti Johannes Koivun kanssa. Sooloalbumi poikkeaa Egotripin julkaisuista siten, että albumilla on vaikutteita iskelmästä sekä maailmanmusiikista. Samana vuonna "Onnellinen" julkaistiin myös singlenä.

Albumin ilmestymisestä lähtien Mikki on tehnyt keikkoja Kalle Chydeniuksen kanssa. Joillakin keikoilla on ollut mukana Kallen lisäksi myös Rami Korhonen mutta enimmäkseen Mikki ja Kalle ovat tehneet duokeikkoja.

Lisäksi Mikki Kauste on tehnyt yhteiskeikkoja myös Anssi Känssälän kanssa.

Egotripin, oman soolotuotannon ja Anne Mattilan lisäksi hän on tehnyt Idols-semifinalisteille kappaleen "Elämä on kaunis" sekä sävellyksiä Jonna Tervomaan viidelle albumille.

Kauste on osallistunut myös kunnallispolitiikkaan: hänet valittiin Espoon kaupunginvaltuustoon vuonna 2017 Vihreän liiton riveistä. Hän aikoo pyrkiä myös eduskuntaan. Kauste on ollut Espoon kaupunginhallituksen jäsen kaudella 2019–2021.

Espoon Vihreät palkitsi Kausteen vuoden vihreänä vuonna 2020. Perusteluissa mainittiin aktiivisuus politiikassa, kantaaottavuus sekä vihreiden arvojen esille tuonti etenkin sosiaalisessa mediassa.

Yksityiselämä
-------------

Kauste asui aikaisemmin Helsingissä mutta muutti sittemmin perheensä kanssa Espoon Mankkaalle. Hänellä on kolme lasta, joiden äidistä hän erosi vuonna 2014.

Diskografia
-----------

### Sooloalbumit

* *Lintumies*  (2013, Columbia)

### Singlet

* Tie (Sony Music) 2011
* Onnellinen (Sony Music) 2013

Lähteet
-------

1. ↑  Timo Kotipellon kuoro voitti kuorosodan *Iltalehti*.  1.3.2009.
2. 1 2  Mikki Kausteen kotisivut. (Arkistoitu – Internet Archive)
3. 1 2  Korkee, Minna: Mikki Kauste flirttailee iskelmän kanssa.  *Selvis*, 2013, nro 2. Artikkelin verkkoversio.
4. ↑  Anssi Känsälä & Mikki Kauste *anssikansala.fi*. Viitattu 12.10.2019.
5. ↑  Bluesin kesäkausi avataan lähiössä *blues-finland.com*.  29.5.2017. Viitattu 12.10.2019.
6. ↑  Mikki Kauste *Äänitetietokanta Fono*. Yleisradio.
7. 1 2  Lönnqvist, Niclas: Popstjärna och politiker flaggar grönt i Esbo.  *Hufvudstadsbladet*, 24.7.2018, s. 8. Artikkelin verkkoversio.
8. ↑  Kaupunginhallitus / Stadsstyrelsen 1.6.2019–31.5.2021 Espoon kaupunki. Viitattu 4.5.2021.
9. ↑
10. ↑  MHL: Egotripin Mikki Kauste avioerostaan: Kadotettiin yhteys toiseen lasten takia *Iltalehti*.  1.2.2016.

Aiheesta muualla
----------------

* Mikki Kausteen sävellystuotanto Suomen äänitearkistossa (1901–1999)
* Mikki Kausteen sanoitustuotanto Suomen äänitearkistossa (1901–1999)
* Mikki Kausteen sovitustuotanto Suomen äänitearkistossa (1901–1999)
* Mikki Kauste Facebookissa.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |